Βρυξέλλες, 2.3.2005

COM(2005) 68 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την τροποποίηση της απόφασης του Συμβουλίου τής 16ης Δεκεμβρίου 1980 για τη σύσταση της συμβουλευτικής επιτροπής για το πρόγραμμα σύντηξης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η μελέτη της ελεγχόμενης θερμοπυρηνικής σύντηξης αποτελεί ένα από τα πεδία έρευνας στον τομέα της πυρηνικής ενέργειας που αναφέρεται στο άρθρο 4 της Συνθήκης για την ίδρυση της Ευρωπαϊκής Κοινότητας της Ατομικής (Ευρατόμ). Με διαδοχικές αποφάσεις του Συμβουλίου, μετά το αρχικό Πρόγραμμα Έρευνας και Εκπαίδευσης της Euratom του 1958, το πρόγραμμα θερμοπυρηνικής σύντηξης της Κοινότητας αποσκοπεί στο να συμπεριλάβει όλες τις πραγματοποιούμενες εργασίες στο πεδίο της ελεγχόμενης θερμοπυρηνικής σύντηξης μέσω μαγνητικής συγκράτησης, στα κράτη μέλη και στις τρίτες χώρες τις πλήρως συνδεδεμένες με την Euratom[1].

2. Δυνάμει του άρθρου 7 εδάφιο 4 της συνθήκης Ευρατόμ, η Επιτροπή μεριμνά για την εκτέλεση του προγράμματος σύντηξης. Για τους σκοπούς υλοποίησης του προγράμματος σύντηξης, η Επιτροπή επικουρείται από συμβουλευτική επιτροπή.

3. Μια συμβουλευτική επιτροπή (ΣΕΠΣ) συστάθηκε, σύμφωνα με το άρθρο 4 της αποφάσεως του Συμβουλίου 4151/81 ATO 103 της 16ης Δεκεμβρίου 1980, με την οποία απόφαση καθορίστηκαν επίσης οι διαδικαστικοί κανόνες λειτουργίας της Επιτροπής, περιλαμβανομένου ειδικότερα ενός συστήματος στάθμισης των ψήφων, όπως ορίζεται στο άρθρο 14 της απόφασης αυτής. Με αναφορά στην ανωτέρω απόφαση του Συμβουλίου, του 1980, επανασυστάθηκε η συμβουλευτική επιτροπή με διαδοχικές αποφάσεις του Συμβουλίου για τη θέσπιση ειδικών προγραμμάτων έρευνας και εκπαίδευσης της Ευρατόμ. Η ΣΕΠΣ μετονομάστηκε σε CCE-FU (Συμβουλευτική Επιτροπή για την Έρευνα στη Σύντηξη) στις 17/11/1999, όταν εξέδωσε τον εσωτερικό της κανονισμό, σύμφωνα με το άρθρο 12 της αποφάσεως του Συμβουλίου της 16ης Δεκεμβρίου 1980.

4. Με την απόφαση 2002/668/Ευρατόμ[2] του Συμβουλίου, της 3ης Ιουνίου 2002, καθορίστηκε το έκτο πρόγραμμα πλαίσιο δραστηριοτήτων πυρηνικής έρευνας και εκπαίδευσης της Ευρωπαϊκής Κοινότητας Ατομικής Ενέργειας (Ευρατόμ) που συμβάλλει επίσης στη δημιουργία του Ευρωπαϊκού Χώρου Έρευνας (2002-2006).

5. Βάσει του άρθρου 6 παράγραφος 2 της αποφάσεως του Συμβουλίου 2002/837/Ευρατόμ, της 30ής Σεπτεμβρίου 2002[3], η Επιτροπή επικουρείται από συμβουλευτική επιτροπή για την υλοποίηση των συναφών με τη σύντηξη πτυχών του ειδικού προγράμματος (Ευρατόμ) έρευνας, ανάπτυξης και εκπαίδευσης στον τομέα της πυρηνικής ενέργειας (2002-2006). Η σύνθεση της συμβουλευτικής επιτροπής και οι λεπτομερείς κανόνες και οι εφαρμοζόμενοι σ’αυτήν λεπτομερείς κανόνες και διαδικασίες λειτουργίας, συμπεριλαμβανομένου του σταθμισμένου συστήματος ψηφοφορίας, βασίζονται στην απόφαση του Συμβουλίου τής 16ης Δεκεμβρίου 1980.

6. Τα δικαιώματα ψήφου της CCE-FU (πρώην CCFP - ΣΕΠΣ) τροποποιούνται ανάλογα, μετά από κάθε προσχώρηση νέων κρατών μελών. Τελευταία τροποποιήθηκαν με την απόφαση του Συμβουλίου 95/1/ΕΚ ΕΥΡΑΤΟΜ, ΕΚΑΧ της 1.1.1995, μετά την προσχώρηση της Αυστρίας, της Φινλανδίας και της Σουηδίας, και παρατίθενται στο συνημμένο στην παρούσα παράρτημα 1. Μετά από αίτημα της Ελληνικής Αντιπροσωπίας στην CCE-FU, η CCE-FU συνέστησε ομόφωνα, τον Ιούνιο του 2002, να τροποποιηθεί το σταθμισμένο σύστημα ψηφοφορίας της κατά τρόπο που να συμβαδίζει με το σύστημα ψηφοφορίας που ισχύει στην Ευρωπαϊκή Συμφωνία για την Ανάπτυξη της Σύντηξης (EFDA[4]). Η σύσταση της CCE-FU συνεπαγόταν προσαρμογή των δικαιωμάτων ψήφου της Ελλάδας, της Ιρλανδίας και της Φινλανδίας από μία ψήφο σε δύο ψήφους για κάθε μια από τις χώρες αυτές. Η προταθείσα τροποποίηση εγκρίθηκε από την Επιτροπή στις 27/3/03 – COM(2003)149 τελικό, αλλά δεν έχει ακόμη εκδοθεί από το Συμβούλιο.

7. Μετά την προσχώρηση των δέκα νέων κρατών μελών, την 1/5/2004, και λαμβανομένης υπόψη της Πράξεως[5] περί των όρων προσχώρησής τους, της 23/9/2003, και ιδίως του άρθρου 51 που υπαγορεύει προσαρμογές στους κανόνες σύστασης και στον εσωτερικό κανονισμό των επιτροπών που συστάθηκαν με τις αρχικές συνθήκες, προσαρμογές που κατέστησαν αναγκαίες συνεπεία της προσχώρησης και οι οποίες θα πραγματοποιηθούν στο συντομότερο δυνατόν μετά την προσχώρηση, η CCE-FU συνέστησε ομόφωνα, στις 21 Οκτωβρίου 2004, την ανάλογη τροποποίηση του σταθμισμένου συστήματος ψηφοφορίας της.

8. Λαμβανομένου υπόψη του ανωτέρω σκεπτικού, η Επιτροπή προτείνει στο Συμβούλιο:

- Να εκδώσει απόφαση για την τροποποίηση της αποφάσεως του Συμβουλίου, της 16ης Δεκεμβρίου 1980, για τη σύσταση συμβουλευτικής επιτροπής για το πρόγραμμα σύντηξης.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την τροποποίηση της απόφασης του Συμβουλίου τής 16ης Δεκεμβρίου 1980 για τη σύσταση της συμβουλευτικής επιτροπής για το πρόγραμμα σύντηξης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7 τέταρτη παράγραφος,

την απόφαση του Συμβουλίου 2002/668/Ευρατόμ[6], της 3ης Ιουνίου 2002, για το έκτο πρόγραμμα πλαίσιο δραστηριοτήτων πυρηνικής έρευνας και εκπαίδευσης της Ευρατόμ που συμβάλλει επίσης στη δημιουργία του Ευρωπαϊκού Χώρου Έρευνας (2002 έως 2006),

την απόφαση 2002/837/Ευρατόμ[7] του Συμβουλίου, της 30ής Σεπτεμβρίου 2002, για τη θέσπιση ειδικού προγράμματος (Ευρατόμ) έρευνας και εκπαίδευσης στον τομέα της πυρηνικής ενέργειας (2002-2006) και ιδίως το άρθρο 6 παράγραφος 2, το οποίο προβλέπει ότι, για την υλοποίηση του ειδικού προγράμματος, η Επιτροπή επικουρείται από συμβουλευτική επιτροπή και ότι, για θέματα που αφορούν τη σύντηξη, η σύνθεση της επιτροπής αυτής και οι εφαρμοζόμενοι σ’αυτήν λεπτομερείς κανόνες και διαδικασίες λειτουργίας θεσπίζονται σύμφωνα με τα προβλεπόμενα στην απόφαση της Επιτροπής της 16ης Δεκεμβρίου 1980,

την Πράξη[8] περί των όρων προσχώρησης της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των Συνθηκών επί των οποίων θεμελιώνεται η Ευρωπαϊκή Ένωση, και ιδίως το άρθρο 51,

την απόφαση του Συμβουλίου 4151/81 ATO 103 της 16ης Δεκεμβρίου 1980, για τη σύσταση συμβουλευτικής επιτροπής για το πρόγραμμα σύντηξης, και ιδίως το άρθρο 14 το οποίο προβλέπει σύστημα ψηφοφορίας στο πλαίσιο της επιτροπής αυτής, όπως τροποποιήθηκε τελευταία από την απόφαση του Συμβουλίου 95/1/EC Ευρατόμ ΕΚΑΧ, της 1ης Ιανουαρίου 1995[9],

Εκτιμώντας τα εξής:

(1) Η συμβουλευτική επιτροπή για το πρόγραμμα σύντηξης (CCE-FU) διατυπώνει τις γνώμες της τις σχετιζόμενες με το σημείο ζ) της παραγράφου 5 της αποφάσεως του Συμβουλίου της 16ης Δεκεμβρίου 1980, σύμφωνα με ένα σύστημα στάθμισης ψήφων, προκειμένου του “ προσδιορισμού δράσεων προτεραιότητας ενόψει κατανομής της προτιμησιακής στήριξης ”.

(2) Η συμβουλευτική επιτροπή για το πρόγραμμα σύντηξης (CCE-FU) συνέστησε ομόφωνα, στις 21 Οκτωβρίου 2004, την επικαιροποίηση του σταθμισμένου συστήματος ψηφοφορίας της, το οποίο εφαρμόζεται στα πλαίσια της επιτροπής που αναφέρεται στο άρθρο 14 της απόφασης του Συμβουλίου της 16ης Δεκεμβρίου 1980, για θέματα που αφορούν τη σύντηξη, με σκοπό να συμπεριληφθούν τα δικαιώματα ψήφου των νέων κρατών μελών μετά την προσχώρησή τους.

(3) Λαμβανομένων υπόψη των ανωτέρω, ενδείκνυται τώρα η ανάλογη τροποποίηση της απόφασης του Συμβουλίου της 16ης Δεκεμβρίου 1980 για τη σύσταση της συμβουλευτικής επιτροπής για το πρόγραμμα σύντηξης,

ΑΠΟΦΑΣΙΖΕΙ:

Άρθρο μόνον

Στην παράγραφο 14 της απόφασης του Συμβουλίου της 16ης Δεκεμβρίου 1980 για τη σύσταση της συμβουλευτικής επιτροπής για το πρόγραμμα σύντηξης, οι τελευταίες δύο προτάσεις αντικαθίστανται από το ακόλουθο κείμενο:

'Γνώμες σχετιζόμενες με το σημείο (ζ) της παραγράφου 5 εγκρίνονται με το εξής σύστημα στάθμισης ψήφων:

Βέλγιο | 2 |

Τσεχική Δημοκρατία | 2 |

Δανία | 2 |

Γερμανία | 5 |

Εσθονία | 1 |

Ελλάδα | 2 |

Ισπανία | 3 |

Γαλλία | 5 |

Ιρλανδία | 2 |

Ιταλία | 5 |

Κύπρος | 1 |

Λετονία | 1 |

Λιθουανία | 2 |

Λουξεμβούργο | 1 |

Ουγγαρία | 2 |

Μάλτα | 1 |

Κάτω Χώρες | 2 |

Αυστρία | 2 |

Πολωνία | 3 |

Πορτογαλία | 2 |

Σλοβενία | 1 |

Σλοβακία | 2 |

Φινλανδία | 2 |

Σουηδία | 2 |

Ηνωμένο Βασίλειο | 5 |

Ελβετία | 2 |

Σύνολο | 60 |

Για την έγκριση γνώμης, απαιτείται πλειοψηφία 31 ψήφων υπέρ, εκ μέρους δεκατεσσάρων τουλάχιστον αντιπροσωπιών.’

Βρυξέλλες,

Για το Συμβούλιο

Ο Πρόεδρος

[1] Η συνεργασία στο πεδίο αυτό με την Ελβετία βασίζεται στη Συμφωνία που συνήφθη μεταξύ της Euratom και της Ελβετικής Συνομοσπονδίας στις 30.05.1979 (ΕΕ αριθ. L 242 της 4.9.1978, σ. 2)· η συνεργασία στο πεδίο αυτό με τη Βουλγαρία βασίζεται σε Μνημόνιο Συμφωνίας μεταξύ των Ευρωπαϊκών Κοινοτήτων και της Βουλγαρίας σχετικά με τη σύνδεση της Βουλγαρίας με το έκτο πρόγραμμα πλαίσιο της Ευρωπαϊκής Κοινότητας για την έρευνα, την τεχνολογική ανάπτυξη και τις δραστηριότητες επίδειξης, που συμβάλλει επίσης στη δημιουργία του Ευρωπαϊκού Χώρου Έρευνας και στην καινοτομία (2002-2006), και στη σύνδεση της χώρας αυτής με το έκτο πρόγραμμα πλαίσιο δραστηριοτήτων πυρηνικής έρευνας και εκπαίδευσης της Ευρωπαϊκής Κοινότητας Ατομικής Ενέργειας (Ευρατόμ) που συμβάλλει επίσης στη δημιουργία του Ευρωπαϊκού Χώρου Έρευνας (2002-2006), που υπογράφηκε στις 29/10/2002, και άρχισε να ισχύει στις 24/2/2003, ΕΕ C 64 της 18.3.2003, σ. 23· η συνεργασία στο πεδίο αυτό με τη Ρουμανία βασίζεται στο Μνημόνιο Συμφωνίας μεταξύ των Ευρωπαϊκών Κοινοτήτων και της Ρουμανίας για τη σύνδεση της Ρουμανίας με το έκτο πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας, που συμβάλλει στη δημιουργία του Ευρωπαϊκού Χώρου Έρευνας και στην καινοτομία (2002-2006), και με το έκτο πρόγραμμα πλαίσιο δραστηριοτήτων πυρηνικής έρευνας και εκπαίδευσης της Ευρωπαϊκής Κοινότητας Ατομικής Ενέργειας (Ευρατόμ) που συμβάλλει επίσης στη δημιουργία του Ευρωπαϊκού Χώρου Έρευνας (2002-2006), που υπογράφηκε στις 29/10/2002 και άρχισε να ισχύει στις 29/10/2003, ΕΕ C 64 της 18.3.2003, σ. 19.

[2] ΕΕ L 232 της 29.8.2002, σ. 34.

[3] ΕΕ L 294 της 29.10.2002, σ. 74.

[4] Η συμφωνία συνήφθη με απόφαση της Επιτροπής C(1999) 612 της 17.3.1999 και τροποποιήθηκε στη συνέχεια με τις αποφάσεις της Επιτροπής C(1999) 3230 στις 12.10.1999, C(1999) 1725 στις 3.7.2000, C(2002) 1813 στις 7.3.2002 και C(2004) 1385 στις 16.4.2004.

[5] ΕΕ L 236 της 23.9.2003, σ. 33.

[6] ΕΕ L 232 της 29.8.2002, σ. 34.

[7] ΕΕ L 294 της 29.10.2002, σ. 74.

[8] ΕΕ L 236 της 23.9.2003, σ. 33.

[9] ΕΕ L 1 της 1.1.1995, σ. 1.